Програма „Подобряване на устойчивостта на Националната програма по туберкулоза в България”

Инструкции за предоставяните услугата „водене на случай“ при
работата на екипите, работещи по Програма „Подобряване на устойчивостта на Националната програма по туберкулоза в България”

КРИТЕРИИ ЗА ВКЛЮЧВАНЕ В УСЛУГАТА „ВОДЕНЕ НА СЛУЧАЙ“
1. Клиентът е с поставена диагноза Туберкулоза (всички форми, включително MDR, XDR) и е в активна /стационарна/ фаза на лечение;
2. Клиентът е с поставена диагноза Туберкулоза (всички форми, включително MDR, XDR) и е в продължителна /амбулаторна/ фаза на лечение;
3. Клиентът е с поставена диагноза Латентна Туберкулоза и е на химиопрофилактика;

Услугата стартира при наличие на един от трите критерии и след съгласие от страна на клиента за подкрепа по време на лечението.

В случаи, когато клиентът е с ограничен капацитет и ресурс да се грижи за здравето си, услугата стартира по искане на лекуващия екип.

В случаи, когато клиентът е дете, услугата стартира при съгласие на родител/настойник.

Модул и интервенция: 
Цел на услугата: Оказване на максимална подкрепа за придържане към режима на лечение и контролни прегледи на пациенти с активна туберкулоза по време на амбулаторната фаза на лечение. Тази подкрепа трябва да осигури максимална ефективност в постигането на положителни резултати при лечението и се явява превенция на появата на резистентност към използваните медикаменти. Услугата се предлага в пълно съдействие и под контрола на съответното областно лечебно заведение, извършващо профилактика, диагностика и лечение на туберкулоза.

Основни характеристики на процеса на консултиране на индивидуални клиенти и техните семейства и близки
1. Предоставяне на точна и ясна информация относно процеса на лечение на туберкулоза в продължителната му фаза;
2. Времетраене, съобразено с времето на клиента;
3. Избор на подходящо място и момент за осъществяване на консултациите;
4. Запазване на конфиденциалност и информиране на клиента за условията на получаване на услугата;
5. Постигане на сътрудничество и съгласие от страна на клиента за услугата;
6. Постигане на регулярност и спазване на точен график с цел постоянство и сигурност в подкрепата;
7. Съобразяване със спецификата на работата, социалната среда и културните особености  (неписани правила); извършват се на разбираем за клиента език;
8. Спазване на принципите на професионалната етика при извършване на подобни услуги:
· спазване на личните граници на клиента и на сътрудника на терен;
· спазване на професионалните граници;
· толерантност към  индивидуалните и културните особености на клиентите, избягване на  етикетиране и критика на индивидуален или етнически принцип;
9. Прилагане на индивидуален подход:
· привличане и трайно задържане на вниманието на клиента;
· изслушване на клиента, съобразяване с неговите/нейните конкретни нужди, потребности и заявки;
· да се чуват важните за клиента неща (добър и качествен слушател);
· мотивиране за промяна на поведението по посока здравословен начин на живот и успокояване при възникнали отрицателни реакции;
· емоционална подкрепа;
· оборване на митове и преодоляване на негативни нагласи.
10. Ясно формулиране на предлаганите от Програмата услуги:
· да не се предоставя подвеждаща информация, да се следват рамките на Програмата;
· да се направят услугите привлекателни за клиента;
· стремеж към постигане на договореност с клиента в края на консултацията (за поемане на ясен ангажимент, за придружаване, за следващ разговор, за участие в малка група, за себенаблюдение и т.н.);
· затваряне на консултацията по подходящ начин с оглед на бъдещите срещи.

Задължителни елементи за осъществяване на услугата „водене на случай“

· Лечебното заведение информира екипа на под-изпълнителя, изпълняващ дейностите на Програмата, за пациенти подлежащи на амбулаторно лечение. Съвместно се обсъжда по какъв начин да се осъществи представянето на пациента на екипа/член от екипа и се изготвя индивидуален план за подкрепа в амбулаторната фаза на лечение. Ежемесечно се изготвя справка за насочените към НПО пациенти в два екземпляра, която се подписва от представители на лечебното заведение и НПО. Копие на справката да се изпраща от НПО, заедно с графика за работа на терен, до 5-то число на всеки месец, по имейл до Звено мониторинг и оценка.

· Осъществяване на първоначално посещение на семейството на пациента от патронажна сестра и сътрудник на терен от екипа след изписването му във  връзка с разясняване на необходимостта от подкрепа в амбулаторната фаза на лечението. Обсъждане на индивидуалния план. На пациента и близките се съобщава, че при наличие на доказателства за стриктно спазване на приема на лекарства се получават стимули под формата на ваучери за храна. 

При отсъствие на семейство, сътрудниците на терен се запознават с най-близката социална среда на пациента (други роднини, съседи, влиятелни личности в общността) и обсъждат с пациента кои са най-подходящите за него хора, от които може да получи подкрепа и съдействие по време на лечението си. С тези лица се осъществява контакт за получаване на съгласие за подкрепа в необходимия период. 

· Обучение на семействата на пациента за подкрепа в амбулаторната фаза на лечение, която се извършва в сътрудничество между патронажната сестра и сътрудниците на терен. Основни характеристики на обучението:
· Мотивация за успешно завършване на лечението;
· Осъзнаване на риска от страна на клиента и семейството при неспазване или прекъсване на предписаната схема на лечение (дори да има подобрение, организмът не може сам да се справи с инфекцията без лечение, болестта  може да продължи и да се задълбочи, здравето на пациента може сериозно да се влоши и да се намалят шансовете за излекуване, при последващо обостряне на инфекцията могат да бъдат заразени и други членове на семейството, може да се развие резистентност към медикаментите (т.е. тези медикаменти не могат да убиват туберкулозния бацил), нелекуваната туберкулоза води до смърт на пациента);   
· Трябва да се обясни на пациента и семейството му връзката между храненето и приема на лекарства, както и други обстоятелства при които могат да се появят странични оплаквания. За да се предотвратят нарушения на стриктното спазване на приема на лекарства поради странични оплаквания, пациентът и близките трябва да бъдат уведомени, че могат да потърсят помощ и консултация от сътрудника и патронажната сестра;  
· Поддържане на болния от страна на близките му и как да бъде подпомогнат да спазва оздравителния режим;
· Създаване на позитивно отношение и положителни емоции по отношение на усилията и успехите в лечението; 
· Болният трябва да получава грижи и внимание от близките си съобразно потребностите му и възможностите им;
· Роднините трябва да се отнасят с разбиране и да се запасят с търпение;
· Член на семейството/близък човек трябва да се ангажира с внимателно наблюдение и контрол на стриктното приемане на предписаното лечение; 
· Близките на болния трябва да знаят и да следят определените посещения на лечебното заведение за получаване на лекарства, контролен преглед и изследване;
· Провеждане на редовни контролни прегледи в определения срок на контактните лица на пациентите с туберкулоза.

За да се насърчи и оцени придържането към режима се прилага индивидуален подход, основаващ се на нуждите на клиента и взаимното уважение и доверие между него и екипа работещ към организацията.
Наблюдението и съдействието трябва да бъдат съобразени с възрастта, обкръжението, семейната среда и трябва да се използват всички възможни средства за подпомагане и стимулиране на семейната среда, консултиране и обучение на клиента и неговото семейство.
Поощряване на придържането към лечебния процес, както и въздействие в случаите, когато придържането не е в достатъчна степен. 

· Поддържащи контакти с пациента и със семейството му по време на амбулаторното лечение
Оказването на подкрепа на пациент и семейство по време на амбулаторното лечение е продължителен процес до клиничното излекуване на пациента. Контактите могат да следват индивидуалния план за подкрепа, създаден в началото на услугата „водене на случай“, но тяхната честота и времетраене могат да бъдат променени в зависимост от степента на поемане на отговорност от страна на пациента и близките. 
· В началото на „домашната фаза“ на лечение се очакват по-интензивни контакти докато пациента и близките осъзнаят и запомнят процедурите по контрола на приема на лекарства и спазването на режим, подпомагащ оздравителния процес. Изрично се спазват предписанията на лекуващия лекар. Осъществяват се минимум два контакта в първия месец, с изричната уговорка, че активната комуникация/посещения продължават докато водещият случая се убеди, че инструкциите са правилно разбрани и се спазват. 
· При проява на странични оплаквания или други фактори, които водят до отказване от стриктното приемане на лекарства се търси помощ от патронажната сестра и се провежда допълнителна мотивационна работа.
· През следващите месеци се изисква минимум едно посещение месечно, като може да има пациенти, при които интензивното наблюдение трябва да се запази до края на периода на лечение.
· Водещите на случаи задължително напомнят на пациента и семейството за предстоящи срещи с лекуващия екип (получаване на лекарства, контролни прегледи и изследвания).
· Особено значение се отделя на случаите с мултирезистентна туберкулоза /MDR/. В някои случай, например липса на семейство и подкрепяща среда, невъзможност да се справи сам, недостатъчна ангажираност със собственото здраве и др. е необходимо да се увеличи интензитета на посещения при тези клиенти /най-малко веднъж седмично/. При някои клиенти може да се наложи и ежедневно посещение в рамките на първия месец. При тези посещения се обръща внимание и се съблюдава стриктното придържане към лечението и приема на лекарства, както и подпомагане на комуникацията с лечебното заведение и проследяване на редовни прегледи.

Използване на стимули за придържане към предписаното лечение

Всички пациенти, които са се съгласили да получават услугата „водене на случай“, получават материални стимули под формата на ваучери за храна съгласно  указанията в съществуващата процедура. 

Супервизия на услугата „водене на случай“

По време на регулярните срещи между екипа за работа на терен и  представители на DOTS екипа или на специално организирани за целта срещи се докладва за резултатите от услугата за оказване на подкрепа на пациента и неговите близки в амбулаторната фаза на лечение. Докладват се както положителното развитие, така и проблемите и трудностите при всеки отделен пациент. Екипът от сътрудници на терен получава консултиране от  DOTS екипа. Когато се обсъждат случаите се запазва максимална конфиденциалност по тяхното развитие. За всяко състояло се обсъждане се води протокол. В него трябва да бъдат описани всички случаи, които са били обсъждани с кратко пояснение за взетото решение. 

Закриване на случаи

Случаят се закрива по преценка на лекуващия екип. Случаите приключват с успех, невъзможност за откриване на пациента повече от … месеца (при активно търсене – ако е в чужбина, друг град, др.), препращане към друг/о град, здравно заведение/социално/друго (както е при лишаване от свобода), при летален изход, друго (опишете).
При преместване на пациент в друг град, лекуващият екип е необходимо да уведоми друг екип (на ЛЗ или НПО) за пациент, нуждаещ се от наблюдение и лечение.


Отчетност:

1. При разкриване на случай е необходимо да се попълнят еднократно формуляри Индивидуална оценка /Приложение 1/ и Индивидуален план /Приложение 2/.
2. При всяка следваща среща е необходимо да се попълва формуляр Протокол от проведена среща при „Водене на случай” /Приложение 3/.
3. При закриване на случая, това се отразява в Протокола от проведена среща, секция „Цел на срещата”, като се описва кратко как приключва случая.
4. В базата данни се въвежда информация за всеки код от всяка проведена среща /всеки Протокол/. В края на тримесечието се генерира Справка за всички водени случаи /Приложение 4/ от Модул Водене на случай – Справка случаи.
5. След разпечатване от базата данни, подписано и подпечатано, Приложение 4 е неизменна част от пакета документи към тримесечния отчет за Звено Мониторинг и оценка!
6. Документацията за включените в услугата клиенти /Приложения 1,2,3/ се сканира и се изпраща по имейл на Дългосрочния консултант, с копие до звеното по мониторинг и оценка.
7. [bookmark: _GoBack]До 5-то число на всеки календарен месец от лечебното заведение се изготвя Справка насочени пациенти за включване в услугата „водене на случай“. Справката се изготвя в два екземпляра за всяка страна, копие на която се изпраща от НПО по имеил на Звено мониторинг и оценка.

